Rosa Lund (EL), 2023-11-30:
Eller jeg tænker i hvert fald: Hvad havde man egentlig forestillet sig, da man besluttede at sende en gruppe mennesker ud i et øde plantageområde i Midtjylland uden ret til at arbejde, med stærkt begrænsede muligheder for at se deres ægtefæller, begrænsede muligheder for at se deres børn, med melde-, opholds- og underretningspligt og med trusler om strengere straffe ved overtrædelse af disse selvopfundne pligter?
Hvad havde man egentlig forestillet sig der ville ske?
Faktisk er det lidt et mirakel, synes jeg, at kriminaliteten ikke er mere omfattende, alt taget i betragtning.
Og jeg synes, det er værd i den her debat at hæfte sig ved, at Midt- og Vestjyllands Politi i september 2022 med tørre tal dokumenterede, at kriminaliteten i området ikke er steget, siden Kærshovedgård blev et udrejsecenter.
Det er altså ikke noget, jeg står og finder på, så I bare kan sige, at det er noget, Enhedslisten går og tænker.
Nej, det er Midt- og Vestjyllands Politis egne tal.
Det kan man læse i svaret på et nylig stillet udvalgsspørgsmål, som er stillet af fru Mette Thiesen fra Dansk Folkeparti.
Tak til hende for at kaste lys over det forhold – altså igen et selvskabt problem.
For de mange straffesager om opholds-, melde- og underretningspligt fylder godt op ved domstolene og i fængslerne, hvor de forlænger ventelisterne og betyder store udgifter for de danske skatteydere.
Mennesker på tålt ophold kan ikke sendes ud, for det ville være i strid med Danmarks menneskeretlige forpligtelser at sende dem ud af Danmark.
De er ikke frihedsberøvet, for de har udstået deres fængselsstraf.
Normalt resocialiserer og reintegrerer vi mennesker, der har udstået deres fængselsstraf, men lige præcis den her gruppe fortsætter vi med at straffe på ubestemt tid uden at give dem noget som helst at have noget fremtidshåb i.
Afviste asylansøgere, der ikke kan tvangsudvises, tvinger vi også til at bo på Kærshovedgård.
Samfundsøkonomisk ville det give langt mere mening at give dem en midlertidig opholdstilladelse, så de kan arbejde og betale skat, indtil det eventuelt kan lade sig gøre at sende dem ud af Danmark.
Det hårde system med pligter, tvang og straffe koster millioner af kroner og skaber trods fraværet af en stigning i kriminaliteten utryghed i lokalområdet omkring Kærshovedgård.
Det system har spillet fallit, og det synes jeg da også vi kan høre på debatten i dag, og derfor må vi gå helt andre veje.
Det synes vi i hvert fald i Enhedslisten.
Som minimum bør vi da gøre det sådan, at vi adskiller de grupper, som bor på Kærshovedgård, som jo både er mennesker på tålt ophold, afviste asylansøgere, som jo ikke har begået nogen som helst former for kriminalitet, og så udvisningsdømte.
Dem synes jeg da som minimum vi burde skille ad, og så tror jeg egentlig også, vi ville få en bedre debat om det, når vi taler om Kærshovedgård herinde.
På vegne af Enhedslisten, Radikale Venstre og Alternativet vil jeg læse følgende vedtagelsestekst op: Forslag til vedtagelse
»Folketinget konstaterer, at det ikke fører noget godt med sig at koncentrere en gruppe desperate mennesker, hvoraf nogle er psykisk syge, på udrejsecentre langt fra byerne, pålægge dem opholds-, melde- og underretningspligt og fratage dem ethvert fremtidsperspektiv.
Forholdene på Udrejsecenter Kærshovedgård er utålelige, og det skaber utryghed for både beboerne og borgerne omkring Udrejsecenter Kærshovedgård.
Folketinget opfordrer til at skille de udvisningsdømte fra de afviste og dem på tålt ophold for at imødegå den unødvendige utryghed for både beboerne og borgerne i lokalområdet.
Folketinget opfordrer også regeringen til at udarbejde en model for brug af fodlænke som alternativ til opholds- og meldepligt.
Endelig opfordrer Folketinget til, at der iværksættes en række tryghedsskabende initiativer for at imødegå utrygheden i området omkring Udrejsecenter Kærshovedgård.«